અમેરિકન સરકારનું કામકાજ ઠપ થઈ ગયું તેવા સમાચાર આપણે ત્યાં પણ ચમક્યાં. અમેરિકામાં શટડાઉન થયું એટલે કે સરકાર પાસે વાપરવા માટે નાણાં ન રહ્યાં એટલે કામકાજ અટકી પડ્યું એવું આપણે સમજીએ. જોકે કોમનસેન્સ એટલું કહે કે આવશ્યક સેવાઓ ચાલુ રહે તેવી વ્યવસ્થા હોય. આવશ્યક સેવાઓ ચાલુ જ છે અને મોટાભાગની અન્ય સેવાઓ પણ ચાલુ છે. પરંતુ પ્રમુખ ડોનાલ્ડ ટ્રમ્પની સરકારનું બજેટ સંસદ અને સેનેટ દ્વારા પાસ ન થયું તેથી ગાંઠ પડી છે. ગાંઠ ઝડપથી ઉકેલવી પડશે અને તે માટે પ્રયાસો ચાલી રહ્યાં છે. છેલ્લે ઓબામા પ્રમુખ હતાં ત્યારે પણ શટડાઉન થયું હતું અને 16 દિવસ સુધી ચાલ્યું હતું. આ વખતે કેટલા દિવસ ચાલશે તે જોવાનું રહ્યું. ભારતમાં પણ અત્યારે બજેટની તૈયારીઓ શરૂ થઈ ગઈ છે. શીરો બનાવીને કામકાજ શરૂ થઈ ગયું છે. અધિકારીઓ હવે રાતદિવસ કામ કરશે અને ફેબ્રુઆરીના પ્રથમ અઠવાડિયામાં બજેટ રજૂ થઈ જશે. ખાનગીપણું જાળવવા માટે છેલ્લા દિવસોમાં અધિકારીઓ ઘરે પણ જતાં નથી. બજેટ રજૂ થશે અને તેના પર લાંબી ચર્ચાઓ બાદ પાસ થઈ જશે.